डिफेन्डिङ च्याम्पियन एपीएफलाई हराउँदै वीरगञ्ज सेमिफाइनलमा
वीरगञ्ज युनाइटेड क्लब धनकुटामा जारी १५ औं संस्करणको सहिद भीमनारायण गोल्डकप फुटबल प्रतियोगिताको सेमिफाइनल प्रवेश गरेको छ ।
धनकुटा — वीरगञ्ज युनाइटेड क्लब धनकुटामा जारी १५ औं संस्करणको सहिद भीमनारायण गोल्डकप फुटबल प्रतियोगिताको सेमिफाइनल प्रवेश गरेको छ ।शनिबार भएको सनसनिपूर्ण खेलमा डिफेन्डिङ च्याम्पियन एपीएफ फुटबल क्लबलाई पराजित गर्दै वीरगञ्जले सेमिफाइनल यात्रा तय गरेको हो । निर्धारित ९० मिनेटको समयमा दुबै टिमबाट समान २–२ गोल भएपछि खेल ट्राइब्रेकरमा धकेलियो । जसमा वीरगन्जले ४–१ गोल अन्तरमा सहज जित हात पार्न सफल भयो ।खेलको २३ औं मिनेटमा वीरगन्जका निरज थापाले कर्नरबाट प्राप्त बललाई सदुपयोग गर्दै आफ्नो टिमका तर्फबाट खाता खोले । पहिलो हाफमा दबाबमा देखिएको एपीएफ दोस्रो हाफपछि लयमा फर्कियो । ६३ औं मिनेटमा एपीएफका तर्फबाट सन्तोष कटुवालले गोल गर्दै खेल बराबरी बनाए । अन्तिम समय ८४ औं मिनेटमा एपीएफका प्रविनकुमार स्यान्ताङले गोल गर्दै आफ्नो टिमलाई अग्रता दिलाए । तर, त्यसको दुई मिनेट नबित्दै ८६ औं मिनेटमा वीरगन्जका विवेक चौधरीले गोल गर्दै बराबरी नजितामा पुर्‍याए । अन्तिम समयमा दुबै टिम कडा प्रतिस्पर्धामा उत्रिए पनि अन्ततः खेल ट्राइब्रेकरमा धकेलिन पुग्यो ।सुरुमा केही दबाबमा देखिएको एपीएफ दोस्रो हाफपछि लयमा फर्किएको थियो । तर, फल खेले वापत रेफ्रीले रातो कार्ड दिएर एक खेलाडी बाहिरिएपछि एपीएफ दस जनामा सीमित बन्यो । दोस्रो हाफपछि एपीएफको प्रदर्शन निकै मजबुत देखिए पनि वीरगन्जको अगाडि टिक्न सकेन । ट्राइब्रेकरमा वीरगन्जका तर्फबाट शिसस थापा, श्याम चौधरी, निरज थापा र उमेश कार्कीले गोल गरे । तर, एपीएफका तर्फबाट प्रविनकुमार स्यान्ताङ मात्र गोल गर्न सफल भए । उक्त टिमका तर्फबाट महेश लामाको प्रहार गोलकिपर दीलमणि चौधरीले रोके ।यस्तै घनश्याम थारुले प्रहार गरेको बल बाहिरिन पुग्यो । खेलको म्यान अफ दि म्याच समेत वीरगन्जका गोलकिपर दीलमणि घोषित भए । आइतबार हुने खेल प्लानिङ ब्वाइज क्लब काठमाडौं, र पेमा युवा क्लब विराटनगरबीच हुने आयोजकले जनाएको छ । 